**"ชุดโกโกวา"** เป็นเพลงของต้องแต้ง ยูทูบเบอร์ในช่องต้องแต้ง แฟมิลี่ ทีวี (Tongtang Family TV) ซึ่งเป็นช่องสำหรับเด็กและครอบครัว เผยแพร่ในฐานะเพลงประกอบละคร โดยต่อยอดมาจากละครคุณธรรม *พ่อรักลูกไม่เท่ากัน…ไม่ซื้อชุดตุ๊กตา AEIOU ให้* ในช่องยูทูบดังกล่าว จนได้รับความนิยมเป็นมีมในติ๊กต็อกและเฟซบุ๊ก ต้องแต้งจึงนำมาแต่งต่อยอดเป็นเพลงและออกเผยแพร่เมื่อวันที่ 1 กุมภาพันธ์ พ.ศ. 2565 โดยเนื้อเพลง *มาแล้วลูกจ๋า ชุดโกโกวาที่หนูอยากได้* กลายเป็นวลีติดหูในช่วงเวลาหนึ่ง

การประพันธ์
-----------

ตุ๊กตาย็องฮี จากการโปรโมตซีรีส์ *สควิดเกม เล่นลุ้นตาย* ที่ชิบูยะ ประเทศญี่ปุ่น
เพลงนี้แต่งโดยทิพรยุทธ กองศรีมา หรือต้องแต้ง ยูทูบเบอร์ชาวจังหวัดอุบลราชธานี เจ้าของช่องต้องแต้ง แฟมิลี่ ทีวี (Tongtang Family TV) ทำนองและเรียบเรียงโดยต้องแต้ง และหรรมเดี่ยว น้าหรรม เบื้องต้นต้องแต้งทำคลิปละครคุณธรรมเรื่อง *พ่อรักลูกไม่เท่ากัน…ไม่ซื้อชุดตุ๊กตา AEIOU ให้* เนื้อหาคือลูกสาวทั้งสองต้องการสวมชุดเอี๊ยมสีส้มที่เรียกว่า "ชุดโกโกวา" มาจากซีรีส์เกาหลีเรื่อง *สควิดเกม เล่นลุ้นตาย* (2564) ซึ่งจะปรากฏตุ๊กตาหญิงชื่อ "ย็องฮี" (영희) มีลักษณะเด่นคือไว้ผมหน้าม้า มัดแกละสองข้าง สวมเสื้อคอปกสีเหลือง และชุดกระโปรงสีส้ม ทำหน้าที่เป็นตุ๊กตาสังหาร โดยจะร้องเพลง *มูกุงฮวากดชี พีอ็อดซึมนีดา* (무궁화꽃이 피었습니다) แปลว่า *ดอกมูกุงฮวาจะบานแล้วนะ* หากเพลงจบ แล้วผู้เข้าแข่งขันไม่หยุดนิ่ง ก็จะถูกสังหารทันที ทว่าน้องสาวของต้องแต้งเรียกชื่อชุดเอี๊ยมนั้นว่า *โกโกวาคิมิซึนิดา* แต่พบว่ากระแสตอบรับดีในติ๊กต็อกจนกลายเป็นมีม เขาจึงนำคำ *โกโกวา* มาแต่งเป็นเพลง เพราะจำได้ง่าย

ต้องแต้งนำคำ *โกโกวาคิมิซึนิดา* ดังกล่าวมาแต่งเป็นเพลง "ชุดโกโกวา" โดยใช้เวลาเพียง 10 นาที โดยบันทึกเนื้อเพลงลงกระดาษปฏิทินเพราะหากระดาษไม่เจอ ก่อนส่งเนื้อเพลงไปให้เพื่อนช่วยลงทำนอง สิงโต นำโชคให้คำชมเชยว่า "[การแต่งเพลงของต้องแต้ง] เป็นความสดใหม่ของวงการเพลง"

มิวสิกวิดีโอ
------------

ในมิวสิกวิดีโอเพลง ประกอบด้วยนักแสดงสี่คน คือ ทิพรยุทธ กองศรีมา หรือต้องแต้ง รับบทเป็นพ่อ, กฤษณา ชนนิยม หรือนกยูง ภรรยา รับบทเป็นแม่, ดาริกา กองศรีมา หรือใบหยก และวิกานดา กองศรีมา หรือปิ่นมุก ซึ่งเป็นน้องสาวรับบทเป็นลูกสาว ต้องแต้งกล่าวว่า เป็นการถ่ายทำแบบง่าย ๆ ไม่มีทีมงาน

เนื้อหาเป็นเรื่องราวที่ลูกสาวทั้งสองต้องการชุดของย็องซูจากซีรีส์ *สควิดเกม เล่นลุ้นตาย* หรือที่เรียกกันว่า "ชุดโกโกวา" ทว่าพ่อมีเงินติดตัวเพียง 15 บาท ซึ่งไม่พอสำหรับการซื้อเสื้อแก่ลูกสาวทั้งสอง พร้อมกับสารภาพว่านำเงินไปใช้กับการดื่มสุราจนหมดแล้ว แต่จู่ ๆ พ่อก็นำชุดโกโกวามาให้ และหลุดปากมาว่านำชุดนี้มาจากวัด ลูก ๆ กลัวผีสิงสู่ในชุดเลยไม่กล้านำชุดมาใส่ แต่ครั้นแม่มาเห็นชุดโกโกวาวางพาดไว้อย่างนั้นจึงหยิบมาสวมใส่เลยถูกผีสิงเสียเอง สุดท้ายพ่อและลูกสาวช่วยแม่นำผีออกจากร่างได้

ส่วนท่าเต้นประกอบในเพลง ต้องแต้งกล่าวว่าได้มาจากหลาน ซึ่งเป็นท่าเต้นง่าย ๆ เพียงท่าเดียว เพื่อให้เด็กเต้นตามได้โดยง่าย

การตอบรับ
---------

เบื้องต้น ต้องแต้งมีเป้าประสงค์ให้เพลงนี้ เป็นเพลงสำหรับลดความเครียดในครอบครัว และให้คนในครอบครัวมีกิจกรรม "เต้น" ร่วมกัน วันที่ 11 กุมภาพันธ์ พ.ศ. 2565 หรือสิบวันหลังการเผยแพร่ มียอดการรับชมในยูทูบมากถึง 10,222,033 ครั้ง โดยมีศิลปินต่าง ๆ นำเพลง "ชุดโกโกวา" ไปทำใหม่หลากหลายรูปแบบ รวมทั้งปลุกกระแสชุดเอี๊ยมสีส้มหรือที่เรียกว่า "ชุดโกโกวา" ขึ้นมาอีกครั้ง หลังกระแสของซีรีส์ *สควิดเกม เล่นลุ้นตาย* สร่างซาลงไป โดยมีดาราและนักแสดงออกมาแต่งกายด้วยชุดนี้อย่างคึกคัก

วันที่ 15 กุมภาพันธ์ พ.ศ. 2565 เอ้ BOTCASH หรือสัณหภาส บุนนาค ร่วมกับต้องแต้ง ได้รีมิกซ์เพลง "ชุดโกโกวา" ขึ้นใหม่ โดยการทำดนตรีใหม่ให้มีจังหวะสนุกสนานและแทรกดนตรีไทยเข้าไปด้วย

อ้างอิง
-------

1. 1 2 3 4 5 6 7  "เปิดใจ ต้องแต้ง เล่าที่มา เพลงดัง ชุดโกโกวา สุดฮิต". *อีจัน*. 8 Feb 2022. สืบค้นเมื่อ 15 Feb 2022.`{{cite web}}`: CS1 maint: url-status (ลิงก์)
2. 1 2 3 4  "ที่มาวลีฮิต! "มาแล้วลูกจ๋า โกโกวาที่หนูอยากได้" เพลงดังสุดเปรี้ยง ยอดวิวสูงถึง 4 ล้าน". *ผู้จัดการออนไลน์*. 7 Feb 2022. สืบค้นเมื่อ 15 Feb 2022.`{{cite web}}`: CS1 maint: url-status (ลิงก์)
3. 1 2 3 4  "เปิดที่มาชุดโกโกวาจากซีรีส์สควิดเกม ทำไมกลับมาฮิต". *ไทยรัฐออนไลน์*. 7 Feb 2022. สืบค้นเมื่อ 15 Feb 2022.`{{cite web}}`: CS1 maint: url-status (ลิงก์)
4. 1 2 3 4 5 6  "เปิดใจเจ้าของเพลงฮิต 'ชุดโกโกวา' เผยที่มาสุดอึ้งก่อนปัง ใช้เวลาแต่ง 10 นาที". *ข่าวสดออนไลน์*. 7 Feb 2022. สืบค้นเมื่อ 15 Feb 2022.`{{cite web}}`: CS1 maint: url-status (ลิงก์)
5. ↑  Kanokwan Makmek (9 Feb 2022). "มาแล้วลูกจ๋า 'ชุดโกโกวา' เวอร์ชั่น 'DTK BOY BAND' ที่นำช่วงหนึ่งของเอ็มวี 'ลองรวย' มาตัดต่อใหม่". *Workpoint Today*. สืบค้นเมื่อ 15 Feb 2022.`{{cite web}}`: CS1 maint: url-status (ลิงก์)
6. ↑  "มาแล้วลูกจ๋า... 'ชุดโกโกวา' ที่หนูอยากได้ ไวรัลดังในตอนนี้คืออะไร มาดู". *The Bangkok Insight*. 8 Feb 2022. สืบค้นเมื่อ 15 Feb 2022.`{{cite web}}`: CS1 maint: url-status (ลิงก์)
7. ↑  "เปิดที่มาเพลงฮิตติดหู ชุดโกโกวา ไวรัลดังบนโลกโซเชียล". *TNN Thailand*. 8 Feb 2022. สืบค้นเมื่อ 15 Feb 2022.`{{cite web}}`: CS1 maint: url-status (ลิงก์)
8. ↑  "โกโกวาคิมิซึนิดา! มาแล้วลูกจ๋า ชุดโกโกวาที่หนูอยากได้ ก้าวสู่ 10 ล้านวิว ใครจะไม่อยากได้". *ทรูไอดี*. 11 Feb 2022. สืบค้นเมื่อ 15 Feb 2022.`{{cite web}}`: CS1 maint: url-status (ลิงก์)
9. ↑  "หลอนหูไปหมดแล้ว! ชุดโกโกวา รีมิกซ์ รวมทุกการ COVER มาแล้วลูกจ๋า ชุดโกโกวาที่หนูอยากได้ จัดเต็มทุกงานแสดง". *ทรูไอดี*. 10 Feb 2022. สืบค้นเมื่อ 15 Feb 2022.`{{cite web}}`: CS1 maint: url-status (ลิงก์)
10. ↑  "ชุดโกโกวา กระแสแฟชั่นมาแรง คนดังแต่งเพียบ ไม่มีหลุดเทรนด์". *กระปุกดอตคอม*. 9 Feb 2022. สืบค้นเมื่อ 15 Feb 2022.`{{cite web}}`: CS1 maint: url-status (ลิงก์)
11. ↑  "โกโกวารีมิกซ์! ชุดโกโกวา เอ้ BOTCASH Ft.TONGTANG FAMILY เวอร์ชั่นที่พูดไว้ใน โหนกระแส". *ทรูไอดี*. 15 Feb 2022. สืบค้นเมื่อ 15 Feb 2022.`{{cite web}}`: CS1 maint: url-status (ลิงก์)